b"\n_START_ARTICLE_\nPuromicina\n_START_SECTION_\nAntibi\xc3\xb2tics\n_START_PARAGRAPH_\nEn ser enva\xc3\xafdes per bacteris, les c\xc3\xa8l\xc2\xb7lules d'alguns organismes inferiors elaboren subst\xc3\xa0ncies anomenades antibi\xc3\xb2tics per defensar-se de la infecci\xc3\xb3. En molts casos els antibi\xc3\xb2tics aconsegueixen els seus objectius interferint la s\xc3\xadntesi de prote\xc3\xafnes en els ribosomes dels bacteris, la qual cosa els mata. Per exemple, el cloranfenicol impedeix les unions pept\xc3\xaddiques, l'estreptomicina afecta l'inici de la traducci\xc3\xb3 i distorsiona la fiabilitat de la s\xc3\xadntesi, l'eritromicina bloqueja la translocaci\xc3\xb3 del mRNA, la tetraciclina no permet que els aminoacil-tRNAaa entrin a la zona A, la kirromiicina inhibeix l'activitat dels factors d'elongaci\xc3\xb3 i la puromicina usurpa la zona A del ribosoma, de forma que la cadena pept\xc3\xaddica es lliga a l'antibi\xc3\xb2tic i no a un aminoacil-tRNAaa, la qual cosa interromp la seva s\xc3\xadntesi. _NEWLINE_La medicina ha traslladat aquests efectes a altres escenaris biol\xc3\xb2gics, particularment a l'organisme hum\xc3\xa0. Aix\xc3\xad mateix, quan determinats bacteris l'infecten, aquests s\xc3\xb3n destru\xc3\xafts mitjan\xc3\xa7ant l'administraci\xc3\xb3 d'antibi\xc3\xb2tics._NEWLINE_Cal advertir que la puromicina afecta tamb\xc3\xa9 als ribosomes dels eucariotes, i per tant, el seu \xc3\xbas farmacol\xc3\xb2gic \xc3\xa9s molt restringit. Per la seva banda, el cloranfenicol, l'eritromicina, la tetraciclina i la kirromicina, si b\xc3\xa9 interfereixen lleument durant la s\xc3\xadntesi de prote\xc3\xafnes en els ribosomes eucariotes citos\xc3\xb2lics, afecten molt m\xc3\xa9s la dels ribosomes dels mitocondris, la qual cosa reafirma la teoria endosimbi\xc3\xb2tica.\n_START_SECTION_\nMode d'acci\xc3\xb3\n_START_PARAGRAPH_\nLa puromicina \xc3\xa9s un antibi\xc3\xb2tic aminonucle\xc3\xb2sid derivat del bacteri Streptomyces alboniger i de molt ampli espectre, ja que actua en bacteris grampositius, bacteris gramnegatius, amebes, protozous, fongs i c\xc3\xa8l\xc2\xb7lules de mam\xc3\xadfers. La puromicina \xc3\xa9s un inhibidor de la traducci\xc3\xb3 en el proc\xc3\xa9s de s\xc3\xadntesi de prote\xc3\xafnes. Afecta tant els organismes eucariotes com els procariotes. Aquest antibi\xc3\xb2tic \xc3\xa9s un compost an\xc3\xa0leg estructural d'una terminaci\xc3\xb3 aminoacil (3') d'un aminoacil-tRNA carregat d'una tirosina (Tyr). El seu mode d'acci\xc3\xb3 molecular \xc3\xa9s el d'interrompre prematurament el creixement de la cadena de la prote\xc3\xafna en virtut del mimetisme molecular._NEWLINE__NEWLINE_La puromicina entra a la zona A del ribosoma i es transfereix a la cadena creixent tot alliberant la cadena polipept\xc3\xaddica prematura. Aix\xc3\xad doncs, l'antibi\xc3\xb2tic interacciona amb el lloc acceptor del centre peptidil transferasa en la subunitat ribos\xc3\xb2mica major. No obstant, la puromicina manca d'aquella part de la mol\xc3\xa8cula de l'aminoacil-tRNA responsable d'altres interaccions amb el ribosoma (amb la subunitat inferior). Els ribosomes reconeixen la puromicina com un suposat aminoacil-tRNA i l'enllacen covalentment a l'extrem carboxil d'un polip\xc3\xa8ptid naixent. La puromicina provoca l'alliberament de la cadena pept\xc3\xaddica prematura del ribosoma perqu\xc3\xa8 no existeix un anticod\xc3\xb3 tRNA que uneixi el mRNA amb la cadena pept\xc3\xaddica. A m\xc3\xa9s, com que la puromicina posseeix un enlla\xc3\xa7 amida en lloc d'un enlla\xc3\xa7 ester en el lloc decisiu, no permet cap allargament de la cadena. L'enlla\xc3\xa7 amida fa que la mol\xc3\xa8cula sigui molt m\xc3\xa9s resistent a la hidr\xc3\xb2lisi i d'aquesta manera causa que el ribosoma s'aturi. Despr\xc3\xa9s que la puromicina s'enganxi, es produeix una terminaci\xc3\xb3 anticipada de la traducci\xc3\xb3 i s'allibera un fragment polipept\xc3\xaddic, gaireb\xc3\xa9 sempre inactiu funcionalment. Per aquest motiu, l'\xc3\xbas de l'antibi\xc3\xb2tic proporciona un m\xc3\xa8tode simplificat per l'estudi de la formaci\xc3\xb3 de l'enlla\xc3\xa7 pept\xc3\xaddic en una reacci\xc3\xb3 en la que el grup \xe2\x80\x93NH2 de la puromicina s'uneix al C-terminal del fMet (Amino\xc3\xa0cid d'inici) o peptidil. Aix\xc3\xad, la formaci\xc3\xb3 d'aquest enlla\xc3\xa7 pept\xc3\xaddic entre la puromicina i el grup fMet o peptidil t\xc3\xa9 lloc pel mateix mecanisme que la formaci\xc3\xb3 de l'enlla\xc3\xa7 pept\xc3\xaddic en la s\xc3\xadntesi de prote\xc3\xafnes. S'ha comprovat que l'afinitat de la puromicina pels polisomes (conjunt de ribosomes que llegeixen un mateix mRNA) \xc3\xa9s m\xc3\xa9s elevada que pels ribosomes sols._NEWLINE_La puromicina inhibeix tamb\xc3\xa9 la s\xc3\xadntesi de prote\xc3\xafnes estructurals per les cobertes v\xc3\xadriques. Afecta tamb\xc3\xa9 a la c\xc3\xa8l\xc2\xb7lula hoste i, per tant, no \xc3\xa9s possible la seva utilitzaci\xc3\xb3 en humans degut a la seva elevada toxicitat._NEWLINE_Altres tipus d'antibi\xc3\xb2tics, com per exemple la penicil\xc2\xb7lina, no actuen al nivell de la traducci\xc3\xb3, sin\xc3\xb3 que bloquegen la s\xc3\xadntesi de les parets cel\xc2\xb7lulars dels bacteris i inhibeixen d'aquesta manera el creixement bacteri\xc3\xa0._NEWLINE_De fet, els ribosomes bacterians (durant la s\xc3\xadntesi de les prote\xc3\xafnes) estan oberts a atacs selectius perqu\xc3\xa8 difereixen dels ribosomes dels mam\xc3\xadfers en el contingut de prote\xc3\xafnes de les dues subunitats ribos\xc3\xb2miques i en el seu contingut de RNA. A m\xc3\xa9s, els ribosomes bacterians presenten un coeficient de sedimentaci\xc3\xb3 de 70S (format per una subunitat 30S i una altra 50S), mentre que els ribosomes dels mam\xc3\xadfers presenten un coeficient de sedimentaci\xc3\xb3 de 80S (format per una subunitat 40S i una altra 60S). Tot i presentar aquestes difer\xc3\xa8ncies, la puromicina \xc3\xa9s un antibi\xc3\xb2tic que t\xc3\xa9 efecte en els dos tipus de ribosomes de forma igual i, per tant, no \xc3\xa9s apropiada per l'\xc3\xbas en \xc3\xa9ssers humans.\n_START_SECTION_\nAltres inhibidors de la s\xc3\xadntesi de prote\xc3\xafnes\n_START_PARAGRAPH_\nInhibidors \xc3\xbatils de la s\xc3\xadntesi de prote\xc3\xafnes, usats terap\xc3\xa8uticament, en podem incloure molts antibi\xc3\xb2tics naturals, tals com el cloranfenicol, tetraciclines, aminoglic\xc3\xb2sids, \xc3\xa0cid fus\xc3\xaddic, macr\xc3\xb2lids, lincosamides i streptogramines. Alguns agents m\xc3\xa9s nous, incloent la mupirocina i el oxazolidones, tamb\xc3\xa9 actuen en aquest proc\xc3\xa9s.\n_START_SECTION_\nAplicacions\n_START_PARAGRAPH_\nLa puromicina \xc3\xa9s un antibi\xc3\xb2tic utilitzat b\xc3\xa0sicament en investigaci\xc3\xb3 biom\xc3\xa8dica i farmacol\xc3\xb2gica. S'ha usat, per exemple, per a la selecci\xc3\xb3 de l\xc3\xadnies de c\xc3\xa8l\xc2\xb7lules de mam\xc3\xadfers, que han estat transformades per vectors que expressen la puromicina-N-acetil-transferasa. La puromicina \xc3\xa9s tamb\xc3\xa9 un agent antineopl\xc3\xa0stic i posseeix activitats antiprotozoals (contra el Tripanosoma).\n_START_SECTION_\nCultiu cel\xc2\xb7lular\n_START_PARAGRAPH_\nLa puromicina s'utilitza en biologia cel\xc2\xb7lular com a agent selectiu en els sistemes de cultiu cel\xc2\xb7lular. \xc3\x89s t\xc3\xb2xic per les c\xc3\xa8l\xc2\xb7lules procariotes i per les eucariotes. La resist\xc3\xa8ncia a la puromicina \xc3\xa9s conferida pel gen que codifica la puromicina N-acetil-transferasa (PAC) i que es va trobar en una soca productora de Streptomyces. La puromicina \xc3\xa9s soluble en aigua (50mg/ml) com a soluci\xc3\xb3 incolora a 10\xc2\xa0mg/ml. La puromicina \xc3\xa9s estable durant un any com a soluci\xc3\xb3 quan s'emmagatzema a -20\xc2\xa0\xc2\xb0C. La dosi recomanada com a agent de selecci\xc3\xb3 en cultius cel\xc2\xb7lulars est\xc3\xa0 dins d'un rang d'1-10 \xc2\xb5g/ml, encara que pot ser t\xc3\xb2xic per les c\xc3\xa8l\xc2\xb7lules eucariotes en concentracions tan baixes com a 1 \xc2\xb5g/ml. Actua r\xc3\xa0pidament i pot matar fins al 99% de les c\xc3\xa8l\xc2\xb7lules no resistents als 2 dies d'haver estat en contacte amb ella.\n_START_SECTION_\nSelecci\xc3\xb3 d'Escherichia Coli\n_START_PARAGRAPH_\nLa puromicina \xc3\xa9s poc activa en E. coli. Les diferents formes resistents a la puromicina s\xc3\xb3n seleccionades en un medi LB agar que cont\xc3\xa9 125 \xc2\xb5g/ml de puromicina. Per\xc3\xb2 l'\xc3\xbas de la puromicina per a la selecci\xc3\xb3 d'E. coli requereix un ajustament prec\xc3\xads del pH i tamb\xc3\xa9 dep\xc3\xa8n de quina soca de bacteri s'hagi seleccionat. Per una selecci\xc3\xb3 sense problemes i amb resultats \xc3\xb2ptims, \xc3\xa9s possible l'\xc3\xbas de puromicina especial i modificada. Les plaques que contenen puromicina s\xc3\xb3n estables durant 1 mes quan es conserven a 4\xc2\xa0\xc2\xb0C.\n_START_SECTION_\nPerills en humans i en el medi ambient\n_START_PARAGRAPH_\nPot causar irritaci\xc3\xb3 de la pell i dels ulls, pot causar irritaci\xc3\xb3 en el tracte respiratori i el digestiu. Les seves propietats t\xc3\xb2xiques no han estat del tot investigades."